Мне, калі шчыра, шкада, што такі канцэрт адбыўся не ў Гомелі. Тут яго маглі б пабачыць больш людзей. Самабытнасць народаў свету, якой мы маглі нацешыцца падчас Дзён культуры краін СНД, — гэта цудоўна, няма спрэчкі. Вось і нядаўні канцэрт аркестра народных інструментаў з Казахстана атрымаўся класным. Але такой нетрывіяльнай і ў той жа час густоўнай прапаганды беларускай культуры я ў абласным цэнтры пакуль не чула. Не бяру канцэрты вядомых і заслужаных калектываў накшталт хору імя Цітовіча — яны суперпрафесіяналы, ведаюць сваю справу і годна прадстаўляюць беларускі фальклор, так бы мовіць, у класічным, акадэмічным яго варыянце. Але каб роднае, знаёмае на падсвядомым узроўні, слухаў як нейкае ашаламляльнае адкрыццё — такога я не памятаю.